У Првом балканском рату, црногорска и српска војска су привремено заузеле град, очекујући његово припајање Србији или Црној Гори после рата. Српска војска је ушла у град 19. новембра 1912. године. Председник општине и срески начелник постао је Михајло Јефтић водник митраљеског одељења, Петог пука другог позива. Ускоро је срески начелник постао дипломата Иван Иванић, а његова пожртвована супруга Делфа Иванић отворила је болницу за српске рањенике. 12. марта 1913. године у луци се десио трагичан инцидент када је конвој бродова са српским трупама које су морем транспортоване из Солуна да појачају опсаду Скадра пресрела турска крстарица "Хамидија". Том приликом је потопљено неколико бродова, а најмање стотину српских војника се удавило.